Narkolaboratorier i Nordjylland I begyndelsen af juni anholdt Nordjyllands Politi 11 vietnamesere på en stribe narkolaboratorier rundt om i landsdelen. Skunk-produktion Her blev der produceret skunk, en stærkere udgave af hash, i stor stil, og de 11 blev varetægtsfængslet i fire uger dagen efter anholdelsen. - Vi er oppe på så stor en mængde narkotika, at de ikke bliver anklaget efter loven om euforiserende stoffer, men efter straffeloven, som træder i kraft, når der er tale om mængder over 10 kg. hash. Og her er der tale om et stof, der er stærkere, siger vicepolitikommissær Merete Norring fra Afdelingen for organiseret kriminalitet. Flere hundrede kilo De 11 er tilsammen sigtet for at have produceret flere hundrede kilo skunk. Fire plus syv for retten Fire af de varetægtsfængslede skal i retten 10., 11. og 15. september, mens de resterende syv skal i retten 23. og 30. september samt 6. oktober. Sagen er delt i to, idet de sigtede blev anholdt på forskellige adresser og dermed gøres ansvarlige for forskellige mængder skunk.

Referat:
I dag starter retssagen mod fire vietnamesere i en sag om flere hundrede kilo skunk, en stærkere udgave af hash. Det sker ved retten i Hjørring.